
ครั้งนี้เป็นรีวิวครั้งที่ 2 ของผมสำหรับร้านตำมั่วสาขานี้ครับ พอดีผมกับครอบครัวไปกินมาเมื่อวันหยุดสุดสัปดาห์ที่แล้วและพอดีเห็นสะดุดตากับโปรโมชั่นลุ้นรางวัลใหญ่ (เหมือนคราวที่แล้วผมได้รีวิวไว้) ตามที่จั่วหัวรีวิวไว้เลยครับ “การกลับมาของกินส้มตำลุ้น iPhone” รายละเอียดคือ

• รางวัลคือ iPhone 5S สีทอง
• เขียนชื่อ เบอร์โทรศัพท์ หลังใบเสร็จของร้าน ส่งลุ้นชิงโชคได้ที่ร้านเลย 
• ตั้งแต่วันนี้ – 31 ม.ค.57 จับและประกาศรางวัล วันที่ 5 ก.พ.57 หรือติดตามได้ที่ FB: tummouroriginal
• เฉพาะสาขาที่เค้าเปิดเอง (ไม่ใช่ franchise) ในกรุงเทพและปริมณฑล ก็มีที่ บางบัวทอง, ปทุมธานี, อารีย์, นวลจันทร์


ตำมั่ว น่าจะเป็นชื่อที่คุ้นเคยของหลายๆคน ผมเองก็ไม่รู้เหมือนกันว่าทำไมเค้าเรียกว่าตำมั่ว ร้านนี้ต้นตำรับอยู่ที่เมืองปทุมธานี และได้เริ่มขยายธุรกิจเป็นระบบแฟรนไชส์จนมีสาขาทั่วเมืองในปัจจุบัน เท่าที่อ่านในเว็บไซด์เค้าคือ เค้าจะเลือกคัดสรรวัตถุดิบเฉพาะมาปรุงอาหาร เช่น มะละกอต้องใช้พันธุ์ดำเนิน พริกต้องพริกกะเหรี่ยง อะไรประมาณนี้ครับ จริงๆร้านตำมั่วเป็นร้านที่หาทานได้ง่ายตามห้างอยู่แล้ว แต่พอดีอยากแวะกินใกล้ๆบ้าน ผมเลยมาร้านที่เป็น standalone นอกห้างสาขาบางบัวทองครับ

นอกเหนือจากร้านตำมั่ว ซึ่งเป็น brand หลักของเค้าแล้ว ก็ยังมีร้านอาหารประเภทอื่นๆในเครือที่ให้บริการอีก เช่น เนื้อย่างสไตล์ญี่ปุ่น “โคอุน Yakiniku” หรือร้านซูชิชื่อ “Teppan Sushi & Grill @RCA” 

ร้านตำมั่วสาขาบางบัวทองนี้อยู่ริมถนนบางกรวย-ไทรน้อย ใกล้ๆกับเทศบาลบางบัวทองเลย อยู่ฝั่งเดียวกัน ก่อนถึงสามแยกทางเข้าวัดเล่งเหน่ยยี่ 2 ร้านมีลานจอดรถ (แต่ค่อนข้างแออัดและที่ไม่มาก) บรรยากาศโดยรอบร้านมีต้นไม้และจัดสวนร่มรื่นดี เป็นร้านห้องแอร์เย็นสบาย มีโต๊ะรองรับลูกค้าเยอะอยู่ประมาณ 20-30

เมนูอาหารแน่นอนครับ เหมือนร้านส้มตำทั่วไป ส้มตำต่อจานประมาณ 50-70 บาท ที่สังเกตครับสาขานี้มีขายอาหารเวียดนามเพิ่มเติมด้วย เช่น แหนมเนือง เค้าเลย rebranding ร้านใหม่ว่า "ลาวญวน by ตำมั่ว" ลาวกับญวนเจอกันจะเป็นอย่างไรเอ่ย ลองมาพิสูจน์ดูครับ :)

เนื่องจากวัตถุประสงค์จะมากินส้มตำครับ ดังนั้นไม่อยากหลุดเป้าหมายครับ เลยสั่งเฉพาะพวกส้มตำเท่านั้น ดังนี้

• **ส้มตำไทยไข่เค็ม (เมนูประจำของที่บ้าน) ปริมาณกำลังดี มีเส้นหมี่กับกระเทียมมาให้ด้วยนิดหน่อย เห็นหลายคนบอกเผ็ดไป แต่สำหรับผมว่ากำลังดีครับ

• ***ตำมั่ว: เป็น Signature menu มาแล้วควรสั่งครับ พนักงานจะถามว่าใส่ปลาร้าด้วยหรือเปล่า ผมเลือกไม่ใส่ครับ ส้มตำจานนี้มีใส่เครื่องหลากหลายเช่น แคปหมู ปูดอง ถั่วงอกดิบเด็ดหัวออก

• ***โคขุนกระทะร้อน (190 บาท): จานนี้เป็นเมนูแนะนำใหม่ครับ เนื้อโคขุนเหนียว นุ่ม อร่อย ดี เสิร์ฟบนกระทะร้อนพร้อมผักเคียงต่างๆ เมนูนี้ส่วนตัวผมชอบมากครับหลังจากที่เคยสั่งไปครั้งแรกเลย แนะนำสั่งได้ครับสำหรับคนชอบทานเนื้อ

• *ยำผักหวานกุ้งสด: จานนี้ให้ความรู้สึกคล้ายๆยำผักบุ้งกรอบ แต่เค้าจะใช้ผักหวานมาทอดกรอบแทน ซึ่งเป็นผักที่หายากกว่าและมีคุณค่าทางโภชนาต่างกัน ผักหวานทอดมาเป็นชิ้นๆกรอบมากและทานเป็นคำสะดวกครับ น้ำยำจานนี้อร่อยใช้ได้ครับ ออกเผ็ดกับหวานนิดๆ จานนี้ผมชอบเหมือนกัน

• ปีกไก่ทอด: ทอดมาได้กรอบดี ไม่เน้นแป้ง
• ขนมจีน, ข้าวเหนียว, ข้าวสวย อย่างละที่

มื้อนี้ทานกัน 4 คน ค่าเสียหาย 595 บาทครับ โดยรวมรสชาติสำหรับผมถือว่าอยู่ในเกณฑ์ดีเลยครับสำหรับส้มตำ อาหารสะอาด (กลับมาไม่เป็นไร ^^) บรรยากาศสบายๆ ให้ 4 ดาวแล้วกัน (เหมือนคราวที่แล้ว) หักเรื่องที่จอดรถซึ่งน้อยและแคบไปหน่อยครับ

ปล: ผมส่งใบเสร็จลุ้นรางวัล iPhone 5S ไปด้วย รอลุ้นต้นเดือนหน้าครับ ^^
